गेदेमा थुनलाइगिरि  ब्रजेन्द्र कुमार ब्रह्मआ 1943 मायथाइनि जुन दाननि  01 खालाराव दानि कक्राझार जिल्लानि दतमा हालामनि सालानि बाथाबारि मुंनि गामियाव जोनोम मोनदोंमोन। बिफानि मुङा दन्दाराम ब्रह्म आरो बिमानि मुङा एन्दाब ब्रह्ममोन। बिसोरनि फिसाफ्रा गासै साबामोन। हास’ ब्रह्म,दिख्लिश्वरी ब्रह्म,हरकेश्वर ब्रह्म,ब्रजेन्द्र कुमार ब्रह्म,आरो बासन्ती ब्रह्म। सोलोंथाइ लानायाव ब्रजेन्द्र कुमार ब्रह्मआ जोबोर दुखु दाहाजों लानांदोंमोन। 1954 मायथाइयाव सालानि बाथाबारि गामिनि गुदि  फराइसालियाव लादोंमोन आरो दतमा गेजेर फराइसालिखौ बारग’नानै शक्टि आश्रम भकेचनेल गोजौ फराइसालियाव फरायहैदोंमोन। बे फराइसालिनिफ्राइ 1959 मायथाइयाव मेट्रीक आनजादखौ उथ्रिनो हादोंमोन। 1962 प्रि-उनिभार्चिटी मुं थिसनदोंमोन। 1968 मायथाइयाव शिलंनि चेन्ट एण्डमाण्ड कलेजनिफ्राइ बि.ए. उथ्रिदोंमोन। बे सम खोन्दोआव गेदेमाया आंखालजों नाख्रेब जादोंमोन।फोरोंगिरिबो मावदोंमोन, गुदि आरो गेजेर फराइसालियाव। नाथाइ सोलोंथाइ लानायखौबो नागाराखैमोन। पियन आरो सेल्समेननि हाबाबो मावदोंमोन। फोरोंगिरि मावनाय, सोलोंथाइ गोसारहोनाय, खोमसिखौ होस्रांनाय आरो समाजारि हाबा मावनाय लोगोसे थुनलाइयारि सोर्जिनायानो बे गेदेमाखौ अराय थुलुंगा होबाय थायोमोन।थुनलाइ सोर्जिनायानो बे गेदेमानि देरसिनथार हाबिला होननानै बुंनो हायो। 1977 मायथाइयाव गवालपारा सरकारी बिटि कलेजनिफ्राइ बिटि आनजादखौ उथ्रिदोंमोन। 1970 मायथाइयाव बनरगाव गोजौ फराइसालियाव गायसंजानाय गोजौ फराइसालिनि गाहाइ फोरोंगिरि जाफैदोंमोन।सोलोंथाइनि सोरां बिलायनाया जिउनि मोनसे थांखिमोन। जायनि थाखाइ हालामाव सोलोंथाइया जावरिखांदोंमोन। 2011 मायथाइयाव गाहाइ फोरोंगिरि महरैनो आजिरा लादोंमोन।